**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Девете посебне сједнице Народне скупштине Републике Српске**

**одржане 23. и 24. децембра 2019. године**

Девета посебна сједница Народне скупштине Републике Српске одржана је 23. и 24. децембра 2019. године у Бањој Луци.

Сједница је заказана на захтјев члана Предсједништва БиХ из Републике Српске г. Милорада Додика у складу са чланом 171 Пословника Народне скупштине Републике Српске.

Предсједник Народне скупштине Републике Српске Недељко Чубриловић (у даљњем тексту: предсједник) отворио је Девету посебну сједницу и констатовао да постоји кворум за рад, те да су одсуство са сједнице најавили народни посланици: Зоран Тегелтија, Милан Радовић, Бранко Бутулија, Миленко Вићановић и Наташа Стевановић.

На почетку сједнице предсједник је обавијестио присутне да ће се радити док се не исцрпи дневни ред Девете посебне сједнице Народне скупштине Републике Српске, а да ће ***дан за гласање***бити по окончању расправе о тачки дневног реда.

Народна скупштина Републике Српске је усвојила

**ДНЕВНИ РЕД**

**1. Информација о документу Програма реформи БиХ усвојеној на 45. ванредној сједници Предсједништва БиХ, одржаној 19. новембра 2019. године – приједлог члана Предсједништва Босне и Херцеговине из Републике Српске**

са ***50 гласова ''за'', једним ''против'' и 20 ''уздржаних''.***

Након тога се прешло на разматрање тачке дневног реда.

**Ад – 1:**  **Информација о документу Програма реформи БиХ усвојеној на 45. ванредној сједници Предсједништва БиХ, одржаној 19. новембра 2019. године** **– приједлог члана Предсједништва Босне и Херцеговине из Републике Српске**

Прије давања ријечи предлагачу по овој тачки дневног реда, Народна скупштина се изјаснила о захтјеву члана Предсједништва из Републике Српске да му се као извјестиоцу одобри вријеме за уводно излагање у трајању до 90 минута и исти је усвојен са *52 гласа ''за'', четири ''против'' и 13 ''уздржаних''.*

У име предлагача уводно излагање поднио је Милорад Додик, члан предсједништва БиХ из Републике Српске.

Затим, Колегијум је одобрио обраћање предсједницима парламентарних политичких странака у Народној скупштини Републике Српске који су упутили захтјев за обраћање у трајању до 10 минута, те су се исти обратили сљедећим редослиједом:

* Мирко Шаровић – СДС,
* Бранислав Бореновић – ПДП,
* Петар Ђокић – СП и
* Ненад Стевандић – УС.

У расправи су учествовали: Радован Вишковић. предсједник Владе Републике Српске, Жељка Цвијановић, предсједник Републике Српске, Милорад Додик, члан Предсједништва Босне и Херцеговине из Републике Српске, те народни посланици: Небојша Вукановић, Един Рамић и Драган Чавић.

Закључена је расправа по овој тачки дневног реда, те није било потребе за завршном ријечју предлагача.

Након завршетка расправе по тачки дневног реда Девете посебне сједнице прешло се у ***дан за гласање****.*

*У* ***дану за гласање***,24. децембра 2019. године*,* своје одсуство најавили су сљедећи народни посланици: Зоран Тегелтија, Милан Радовић, Душко Ивић, Ристо Марић, Наташа Стевановић, Бранко Бутулија, Миленко Вићановић, Жељко Бабић, Зоран Видић, Небојша Вукановић, Недељко Гламочак, Соња Караџић Јовичевић, Дарко Бабаљ, Иванка Марковић, Дарко Митрић, Миладин Станић, Томица Стојановић, Милан Тубин, Давор Шешић, Перица Бундало, Гордана Видовић, Драган Галић, Љубиша Крунић, Драшко Станивуковић, Јелена Тривић, Игор Црнадак, Милан Шврака и Крсто Јандрић.

Предсједник је најавио да ће се о овој Информацији изјаснити закључцима клубова посланика СНСД, ДНС, СП, Демос, НДП и УС.

Народна скупштина Републике Српске је усвојила

**З А К Љ У Ч К Е**

**у вези са Информацијом о документу Програм реформи Босне и Херцеговине, усвојеном на 45. ванредној сједници Предсједништва Босне и Херцеговине,**

**одржаној 19. новембра 2019. године**

1. Народна скупштина Републике Српске размотрила је и примила к знању Информацију о документу „Програм реформи БиХ“.
2. Народна скупштина Републике Српске прихвата опредјељење из „Програма реформи БиХ“ да тај програм не прејудицира одлуку о чланству, то јест да се не може унапријед одлучивати о чланству у НАТО-у чиме се прекида досадашњи континуитет опредјељености БиХ за пуноправно чланство.
3. Народна скупштина Републике Српске сматра да документ „Програм реформи БиХ“ ни по чему није ранији текст „Годишњи национални програм“ такозвани АНП, јер се тако не зове и не може послужити као основ за активирање било каквих процеса осим сарадње и партнерства са НАТО-ом. Одбацује се било какво друго тумачење и третирање овог документа. Народна скупштина сматра да је „Програм реформи БиХ“ у оквирима Резолуције о заштити уставног поретка и проглашењу војне неутралности Републике Српске.
4. „Програм реформи БиХ“ опредјељује сарадњу са НАТО-ом у домену реформи и као документ не одређује чланство БиХ у том савезу. Одлука о евентуалном чланству може се донијети у складу са уставним системом БиХ, у коме Република Српска има механизме да проведе своје ставове путем Предсједништва БиХ и Парламентарне скупштине, односно коначном одлуком Народне скупштине Републике Српске. Народна скупштина сматра да у сваком евентуалном одлучивању у Предсједништву БиХ и Парламентарној скупштини, представници Срба из Републике Српске морају да уваже ставове ове Народне скупштине и референдум народа у Републици Српској, те да у процесу одлучивања без оклијевања употребе механизме заштите права и интереса Републике Српске.
5. Народна скупштина Републике Српске потврђујући своју Резолуцију о заштити уставног поретка и проглашењу војне неутралности од 18. октобра 2017. године, подсјећа на обавезу свих органа и институција Републике Српске као и свих представника из Републике Српске у заједничким институцијама Босне и Херцеговине и међународним организацијама и форумима, на провођење те резолуције.
6. Народна скупштина Републике Српске поново исказује опредјељење да се о евентуалном чланству у војним савезима грађани Републике Српске изјасне на референдуму, што предвиђа и Резолуција Парламентарне скупштине БиХ (Службени гласник БиХ 25/08) у којој се каже да „евентуални позив за чланство у НАТО-у захтијева свесрдну подршку грађана“.
7. Народна скупштина Републике Српске подржава сарадњу са земљама региона у економским областима и од значаја за европске интеграције, као и са организацијама и савезима у борби против тероризма и других видова међународног криминала.
8. Народна скупштина Републике Српске сугерише органима и инситуцијама БиХ да остваре сарадњу са другим војним савезима на истим принципима на којима је остварена сарадња са НАТО савезом.
9. Ови закључци ступају на снагу наредног дана од дана објављивања у „Службеном гласнику Републике Српске“

са ***52 гласа ''за'', три ''против'' и ниједним ''уздржаним''***.

Предсједник је закључио Девету посебну сједницу Народне скупштине Републике Српске.

Саставни дио овог записника је препис тонског записа Девете посебне сједнице Народне скупштине Републике Српске од 116 страница.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Небојша Згоњанин Недељко Чубриловић***